Skattevæsenet skal igen have lov til at forcere havelågen og kontrollere private grunde for at undersøge, om der foregår byggeri med sort arbejde. Det skal skattevæsenet vel at mærke kunne med en dommerkendelse.

Sådan lyder et af de ideologiske krav fra regeringens støtteparti Enhedslisten, der med et nyt udspil imod såkaldt social dumping lægger op til, at skattemyndighederne igen får beføjelser på privat område - og altså på private grunde.

Det betyder deres forslag Forslaget om at give skattevæsenet øgede beføjelser til at kunne kontrollere byggepladser på villaveje er en del af deres udspil om social dumping. Udspillet er et forsøg på at bekæmpe sort arbejde, svindel med løn og skat på byggepladser. Skattevæsenets mulighed for at kontrollere på privat grund skal ifølge Enhedslisten kun være aktuel, hvis man kan se fra gaden, at der foregår 'økonomisk aktivititet.'

Samtidig kræver partiet, at der årligt sættes yderligere 50 millioner kroner af til at styrke skattevæsenet og Arbejdstilsynet, således at de får samme adgang til at "kontrollere byggepladser på villaveje", som politiet har til at efterforske på privat grund.

I regeringens finanslovudspil har den afsat 480 millioner over en fireårig periode til at styrke Arbejdstilsynet og skattevæsenet. Det svarer til 120 millioner om året, men her vil Enhedslisten altså tilføje yderlige 50 millioner.

Kravene tager Enhedslisten med ind i de finanslovsforhandlinger, der begynder på mandag med en række sættemøder.

- Der er et problem med nogle virksomheder, som ikke betaler den skat, de skal, og som heller ikke har ordentlige løn- og arbejdsforhold for deres ansatte. Og det er ikke kun et problem, fordi det er konkurrenceforvridende, men det er også rigtig mange skattepenge, vi som samfund går glip af, siger partiets ordfører for social dumping, Victoria Velásquez (EL).

Der er vigtigere opgaver og mere alvorlig kriminalitet, som Skat burde bruge energien på. Rasmus Jarlov, skatteordfører, De Konservative

Udspillet mod social dumping kommer i forbindelse med partiets udskudte årsmøde, der afholdes i København denne weekend.

Sort arbejde i vækst

Kravet skal blandt andet ses i lyset af, at mængden af sort arbejde i Danmark ifølge en rapport fra Rockwool-fonden i december steg fra 2016 til 2017.

Konkret er mængden af sort arbejde steget fra 1,7 procent i 2016 målt i forhold til bruttonationalproduktet til 2,2 procent i 2017.

- Når problemet er stigende, så er der behov for at give nogle flere værktøjer, siger Victoria Velásquez.

Hvis Enhedslisten finder et flertal til forslaget, vil det ikke være første gang, skattevæsenet får beføjelser til at åbne havelågen og kigge indenfor i borgernes private byggeprojekter. Det fik Skat også i 2012, da et politisk flertal bestående af Socialdemokratiet, Radikale, SF og Enhedslisten stemte for loven. I 2015 fjernede de blå partier imidlertid muligheden igen.

'Lugter af Østeuropa i efterkrigstiden'

Inden forslaget har fået ben at gå på, møder det kritik fra flere kanter. De Radikale mener, at forslaget bringer tanker tilbage fra en dyster tid:

Social dumping-udspil Enhedslisten vil have indsatsen mod social dumping på finansloven 'efter flere års vanrøgt'. Deres udspil indeholder fire forslag: Der skal indføres en lov om kædeansvar for hovedentreprenører og levenrandører, så de er ansvarlige for eventuelle forsømmelser over for det offentlige.

Der skal indføres obligatorisk id-kort i byggebranchen.

Udenlandske arbejdsgivere skal stille med 20.000 kroner i en dansk bank per ansat. Det skal være en garanti, hvis de forlader Danmark med ubetalte bøder.

Myndighederne 'Skat, politi og Arbejdstilsynet' skal styrkes med yderligere 50 millioner foruden at øge deres beføjelser i kontrolarbejde. Kilde: Enhedslisten

- Vi er imod overvågning. Med det sagt så synes vi, det her forslag lugter af Østeuropa i efterkrigstiden, hvor myndighederne skal kunne gå rundt og kontrollere borgerne. Hvis vi skal genoprette tilliden til vores myndigheder, synes vi ikke, det er vejen at gå, siger skatteordfører Kathrine Olldag (RV).

Men Enhedslisten mener, at den sammenligning er 'helt på månen', da De Radikale i 2015 stod på mål for det forslag, Enhedslisten nu rejser.

Når det drejer sig om, at skattevæsenet skal kunne kigge ind fra gaden og derfra have ret til at tjekke op på, om alt går efter loven, så er det jo overvågning?

- Det er arbejdspladsen, der er hovedfokus her, og når du har en arbejdsplads og medarbejdere, der udfører et stykke arbejde, så er det vigtigt, at vi kan sikre, at de følger reglerne. Uagtet om det er en carport eller en metro, der bliver bygget, så skal loven overholdes, siger Victoria Velásquez.

I betragtning af at sort arbejde er et reelt problem, der skal bekæmpes på villaveje, så synes vi, det er en passende mulighed at give myndighederne tilbage. Torben Liborius, erhvervspolitisk direktør, Dansk Byggeri

Skatteminister Morten Bødskov (S) havde ikke mulighed for at stille op til interview, men er i et skriftligt svar ikke afvisende over for idéen.

- Socialdemokratiet deler Enhedslistens bekymring for den generelle kontrolindsats. Derfor drøfter vi naturligvis gerne alle gode idéer til en styrkelse af kontrollen med for eksempel sort arbejde, skriver ministeren til DR Nyheder.

SF klar til forhandling - K er indædt modstander

Tilbage i december sagde Nicolai Wammen, der ved den lejlighed havde titel af politisk ordfører for Socialdemokratiet, at partiet var klar til at fjerne forbuddet mod Skats kontrol på private grunde, hvis partiet vandt valget.

Regeringens andet støtteparti SF er for Enhedslistens forslag, "når der er håndværkere på grunden," oplyser finansordfører Lisbeth Bech Poulsen til DR Nyheder.

Kampen om, hvorvidt skattemyndighederne skal stoppe ved havelågen eller have lov til at passere, har historisk været et slag mellem de røde partier og de borgerlige partier i Folketinget. I Det Konservative Folkeparti ser skatteordfører Rasmus Jarlov ingen grund til at ændre på reglerne, svarer han i en sms til DR Nyheder:

- Der er vigtigere opgaver og mere alvorlig kriminalitet, som Skat burde bruge energien på, skriver Rasmus Jarlov.

'Passende værktøj'

I brancheorganisationen Dansk Byggeri tager man vel imod Enhedslistens forslag.

- I betragtning af at sort arbejde er et reelt problem, der skal bekæmpes på villaveje, så synes vi, det er en passende mulighed at give myndighederne tilbage. Derfor støtter vi Enhedslisten i deres forslag, siger erhvervspolitisk direktør hos Dansk Byggeri Torben Liborius.

Ifølge Rockwool Fondens Forskningsenhed, der har undersøgt mængden af sort arbejde i Danmark, så er det personerne, som allerede udfører sort arbejde, der gør det i endnu højere grad.

Da loven blev vedtaget i 2012, truede oppositionen med at sende loven til folkeafstemning, som 60 folketingsmedlemmer kan kræve.